Jurassic Park (film)

Jurassic Park er en amerikansk science fiction-thriller og eventyrfilm fra 1993 regissert av Steven Spielberg. Filmen handler om en fornøyelsespark på en øde øy hvor en eksentrisk forsker i all hemmelighet har klart å gjenskape dinosaurer. Han har invitert noen forskere til å besøke parken før den offisielle åpningen, men uvær og strømbrudd forårsaker totalt kaos på øya. De ledende rollene spilles av Sam Neill, Laura Dern, Jeff Goldblum og Richard Attenborough. Manus er basert på Michael Crichtons roman med samme tittel. Han var også med og skrev manus. 

Jurassic Park ble meget populær og endte opp som den mest innbringende filmen på verdensbasis i 1993. I USA har den blitt stående som en av de aller mest innbringende filmene på 1990-tallet, kun slått av Titanic. Den fikk gode kritikker og ble belønnet med tre Oscar-statuetter; i klassene beste lyd, beste lydeffekter og beste visuelle effekter.

Den har fått fem oppfølgere: Den tapte verden (1997), Jurassic Park III (2001), Jurassic World (2015), Jurassic World: Fallen Kingdom (2018) og Jurassic World Dominion (2022).

I 2013 ble filmen relansert i 3D-utgave.

Handling 
Foretaket InGen har i all hemmelighet lykkes med å gjenopplive dinosaurer ved hjelp av DNA. De holder til på ei ubebodd øy utenfor Costa Rica, hvor de har etablert en fornøyelsespark som har fått navnet Jurassic Park. Før parken skal åpnes hyrer eieren, John Hammond, inn de to paleontologene dr. Alan Grant og dr. Ellie Sattler, samt matematikeren dr. Ian Malcolm. Dette for å forsikre seg om at parken er trygg å besøke slik at investorene skal bli overbevist. Vel fremme på øya får de en omvisning i parkens hovedkvarter der de blir informert hvilke skapninger den huser. De får også vite at dinosaurene har blitt gjenskapt ved å kombinere DNA fra frosk og gammelt dinosaur-DNA, som har blitt funnet intakt i blodet til et utdødd insekt som har vært innkapslet i kvae i flere millioner år. 

Senere blir forskerne tatt med på en attraksjon i jeeper. Hammonds to unge barnebarn, Lex og Tim, blir også med. Alt ved turen fremstår som sikkert, men på veien tilbake til hovedkvarteret blir øya rammet av et voldsomt uvær. Samtidig med dette saboterer en uærlig ansatt det elektriske systemet for å kunne smugle dinosaur-egg ut av øya. Når strømmen blir borte blir også de elektriske gjerdene som holder dinosaurene inne, satt ut av drift. I løpet av natten angripes den ene bilen av en tyrannosaurus rex. Alan og Hammonds to barnebarn unnslipper angrepet, men tvinges på flukt inn i jungelen. De overnatter i et tre og forsøker dagen etter å finne tilbake til hovedkvarteret, men etter seg har de en tyrannosaurus rex og flere velociraptorer. Nattens uvær har samtidig vanskeliggjort hjelp utenfra øya.

Om filmen

Popularitet og økonomi 
Jurassic Park ble svært populær og innbrakte 1,03 milliard dollar på verdensbasis, hvorav 402 millioner i USA, 120 millioner i Japan, 71 millioner i Storbritannia, 55 millioner i Tyskland og drøyt 3 millioner dollar i Norge (ca. 20 millioner kr). Den ble den mest innbringende filmen i 1993, både i USA og på verdensbasis. I Norge hadde den et besøkstall på drøyt 361 000 personer, og ble den mest besøkte filmen på kino i 1993.  

Produksjonskostnadene var på 63 millioner dollar.

Anmelderne 
Den ble godt mottatt av kritikere, noe som gjenspeiles i at den har fått 91 % på Rotten Tomatoes. Den amerikansk filmanmelderen Roger Ebert gav den 3 av 4 stjerner, mens Leonard Maltin gav den 3,5 av 4 stjerner. 

De norske kritikerne var mer blandet. Arbeiderbladet gav den terningkast to, mens Dagbladet gav den tre og Aftenposten fire. Det vakte en del oppsikt at VGs filmanmelder Jon Selås bare gav den terningkast én og samtidig beskrev den som et «Spekulativt misfoster!». Han mente filmen spilte på folks følelser på en kynisk måte, spesielt ved at den skildret barn utsatt for livsfare. Anmelderen i CINERAMA gav DVD-utgaven terningkast seks i 2001 og terningkast fem i 2012 (i forbindelse med lanseringen av blu-ray utgaven).

Priser 
Den ble i alt belønnet med 34 priser. Dette inkluderer tre Oscar (beste lyd, beste lydeffekter og beste visuelle effekter), to BAFTA (spesial effekter og folkets pris) og fire Saturn Awards (beste Sci-Fi-film, beste regi, beste manus og beste visuelle effekter).

I 2001 kåret Det amerikanske filminstituttet den til tidenes 35. beste spenningsfilm fra USA.

Innspilling 
Det meste av filmen ble innspilt på Kauai, den fjerde største av Hawaiiøyene.

Rollebesetning

Fotnoter

Referanser

Eksterne lenker 
 

Jurassic Park
Thrillerfilmer fra USA
Science fiction-filmer fra USA
Eventyrfilmer fra USA
Filmer fra 1993
Filmer regissert av Steven Spielberg
Engelskspråklige filmer
Oscar-vinnere (visuelle effekter)
Oscar-vinnere (lydklipp)
Oscar-vinnere (lydmiks)
Filmer lagt til Mellom-Amerika
Filmer lagt til villmarksområder
Dinosaurer på film